
PARLAMENTULUI REPUBLICII MOLDOVA

LEGE

Cu privire la modificarea si completarea unor acte legislative 

____________________________________________________________________________________________
Parlamentul adoptă prezenta lege organică.

Art.I. – Codul fiscal nr.1163-XIII din 24 aprilie 1997 (republicat în Monitorul Oficial al Republicii Moldova, ediţie specială din 8 februarie 2007), cu modificările ulterioare se modifică şi se completează după cum urmează: 

 1. La articolul 124 alineatul (8) se completează în final cu textul „ , cu excepţia produselor compensatoare după perfecţionarea pasivă a mărfurilor de la poziţia tarifară 7113 ”.        

 2. În Anexa la titlul IV, poziţia tarifară 7113 va avea următorul cuprins:

	7113
	Articole de bijuterie sau de giuvaergerie şi părţi ale acestora, din metale preţioase sau din metale placate sau dublate cu metale preţioase:
	
	

	
	- din metale preţioase, chiar acoperite, placate sau dublate cu metale preţioase
	
	

	711311000
	-- din argint, chiar acoperite, placate sau dublate cu alte metale preţioase
	     g
	    2.00 lei

	711319000
	-- din alte metale preţioase chiar acoperite, placate sau dublate cu metale preţioase
	     g
	   30.00 lei

	711320000
	- din metale comune placate sau dublate cu metale preţioase
	     g
	30.00 lei


Art.II. – La articolul 4 din Legea nr.1054-XIV din 16 iunie 2000 pentru punerea în aplicare a titlului IV din Codul Fiscal (republicat în Monitorul Oficial al Republicii Moldova, ediţie specială din 8 februarie 2007), cu modificările ulterioare, după alineatul (4²) se introduce alineatul (4³) cu următorul cuprins:

,,(4³) Persoanele fizice care prezintă pentru marcare de stat articole de bijuterie sau de giuvaergerie fără documente justificative (copia declaraţiei vamale DV-6 şi chitanţei TV-14, documentul de plată, alte documente stabilite de către Inspectoratul Fiscal Principal de Stat de pe lîngă Ministerul Finanţelor ce confirmă achitarea accizelor):

a)  achită accizele, conform cotelor prevăzute în anexa la titlul IV din Codul fiscal pînă la prezentarea mărfurilor pentru marcarea de stat în baza bonului de plată eliberat de către Camera de Stat pentru Supravegherea Marcării, în care se înscriu datele evaluării, cota şi mărimea accizului şi rechizitele bancare la care urmează a fi transferat impozitul.

b) Camera de Stat pentru Supravegherea Marcării după efectuarea procedurii marcării va face o menţiune pe originalul bonului de plată.

c)  Inspectoratul Fiscal Principal de Stat de pe lîngă Ministerul Finanţelor va ţine o evidenţă specială pentru accizele achitate de către persoanele fizice, care nu sunt  înregistrate ca subiecţi ai impunerii cu accize.”
Art.III. – Legea cu privire la modul de introducere şi scoatere a bunurilor de pe teritoriul Republicii Moldova de către persoane fizice nr.1569-XV din 20 decembrie 2002 (Monitorul Oficial, nr.185-189/1416 din 31 decembrie 2002) cu modificările ulterioare se modifică şi se completează după cum urmează: 

1. La articolul 4 alineatul (4) litera d), sintagma „pct.1) lit.a) şi” se exclude.

2. La articolul 8 alineatul (1), litera a) se exclude.
Preşedintele Parlamentului

Notă informativă

cu privire la modificarea si completarea unor acte legislative

Scopul proiectului de lege este de a modifica modul de impozitare a accizului la articolele din giuvaergii, introduce accizul la produsele compensatoare după prelucrarea pasivă şi la articolele din giuvaergii prezentate pentru marcarea de stat de către persoane fizice, precum şi de a anula plafonul de introducere a articolelor din giuvaergii fără aplicarea accizului, TVA şi taxei vamale.

Urmare examinării rezultatelor studiului pe piaţa internă de articole din giuvaergie se constată că marea majoritate a agenţilor economici care se ocupă de procurarea şi producerea articolelor din giuvaergie pe teritoriul ţării se eschivează de la plata obligaţiilor fiscale depline. Aceasta se datorează în special faptului că cei din urmă, la achitarea accizului, indică preţuri de cumpărare a mărfurilor date cu mult mai mici decât valoarea lor reală. Astfel, bugetul de stat este semnificativ prejudiciat (cu circa 0,6 mln.lei anual), concomitent având de suferit şi agenţii economici disciplinaţi.

Totodată, actualul cadru legal prevede că accizele nu se achită de către persoanele fizice pentru articolele din giuvaergie  importate pentru uz personal în cantităţile stabilite (art.8 alin.(1) lit.a) din Legea nr.1569 din 20.12.2002 cu privire la modul de introducere şi scoatere a bunurilor de pe teritoriu Republicii Moldova de către persoanele fizice), şi nu se achită nici de agenţii economici care introduc în ţară produsele compensatoare după perfecţionarea pasivă (art.124 alin.(8) din Codul fiscal). Aceasta conduce la predarea de către aceleaşi persoane fizice a cîte 5 articole pentru marcare, fără prezentarea documentelor ce confirmă provenienţa acestora.

  
În vederea depăşirii situaţiei create se propune introducerea modificărilor şi completărilor în următoarele acte legislative: Codul fiscal nr.1163-XIII din 24.04.1997, Legea nr.1054-XIV din 16.06.2000 pentru punerea în aplicare a titlului IV din Codul Fiscal şi Legea cu privire la modul de introducere şi scoatere a bunurilor de pe teritoriul Republicii Moldova de către persoane fizice nr.1569-XV din 20.12.2002.

Astfel, cele propuse vor determina acumularea de noi venituri la bugetul de stat, crearea condiţiilor egale în activitatea de antreprenoriat cu articole de giuvaergie, eficientizarea administrării accizelor, stoparea activităţii ilicite pe piaţa internă cu articolele respective introduse pe teritoriul republicii de către persoanele fizice.
Valeriu GUMA,

Deputat în Parlament

